། །གཉན་ཆེན་ཐང་ལྷའི་བསྟོད་བསྐུལ་མུ་ཏིག་ཕྲེང་བ་བཞུགས་པའི་དབུ་ཕྱོགས་ལགས་སོ། །

༄༅། །བསྟོད་པ་ནི། ཧཱུྃ༏ ཆོས་ཀྱི་དབྱིངས་ནས་ནམ་ཡང་གཡོ་མེད་ཀྱང་། །བརླང་པོར་སྤྱོད་པའི་ཡིད་སྲུབ་སྡེ་དཔུང་རྣམས། །འདུལ་ཕྱིར་ནམ་མཁའི་
སྙིང་པོ་ལྷ་ཆེན་སྐུར། །སྟོན་མཛད་རྡོ་རྗེ་འབར་བ་རྩལ་ལ་བསྟོད། །ལྷ་བརྒྱད་གངས་རི་ཕྲེང་བས་བསྐོར་བའི་ལྗོངས། །རིན་ཆེན་རྒྱན་གྱིས་མཛེས་པའི་ཕོ་བྲང་དབུས། །
པདྨ་ཉི་ཟླའི་སྟེང་ན་གར་དགུ་ཡི། །རྣམ་རོལ་དྲི་ཟའི་རྒྱལ་པོ་ཁྱོད་ལ་བསྟོད། །ཤེལ་དཀར་ཞུན་མའི་ལྷུན་པོ་ཟླ་ཟེར་གྱིས། །འཁྱུད་འདྲའི་གཟུགས་སྐུས་ལྷ་ཡི་ཁོང་པ་
འཕྲོག །རྣམ་དཔྱོད་དབུ་སྐྲ་རལ་པའི་ཐོར་ཚུགས་རྩེར། །ཡིད་བཞིན་དབང་གི་རྒྱལ་པོའི་མཚན་ལ་བསྟོད། །འཇའ་ལྟར་རྣམ་པར་བཀྲ་བའི་སྤྱན་དཀྱུས་རིང་། །སྨིན་

༄༅། །ལེགས་གཡུ་ཡི་འཁྲི་ཤིང་མངོན་པར་འཁྱུག །ཅུང་ཟད་ཁྲོ་ཉམས་ཞི་ཆགས་མཆུ་སྒྲོས་འདབ། །འཛུམ་དབུས་ཚེམས་དཀར་ཟེའུ་འབྲུ་རྒོད་ལ་
བསྟོད༑ །ཕྱག་གཡས་རྡོ་རྗེས་མཚན་པའི་སྦ་དཀར་ལྕག །ལྷ་ལམ་ངོས་འཕྱར་མ་བདུན་ལས་ལ་འགྱེད། །གཡོན་པ་ལེགས་ཉེས་རྩིས་སུ་འདྲེན་པ་ཡིས། །མན་ཤེལ་བརྒྱ་
རྩའི་ཕྲེང་བ་འཛིན་ལ་བསྟོད། །དམར་མཐིང་རྩེ་གོས་རིན་ཆེན་གསེར་སྐེད་བཅིང་། །གོས་དཀར་བེར་ཆེན་ལྡིང་སྟབས་ཚུལ་དུ་གསོལ། །སྲོག་ཞུ་སྙན་མགུལ་གདུ་བུ་སེ་མོ་
དོ༑ །དོ་ཤལ་གསེར་གའི་རྒྱན་གྱིས་སྤུད་ལ་བསྟོད། །ནོར་བུའི་སྒ་སྲབ་གོང་སྨད་ཟ་འོག་གི །སྤུ་ལེན་ཟེ་ལོང་ཁེབས་མཛེས་ངང་དཀར་ཆིབས། །གོམ་འགྲོས་ལྷོད་པོར་རྒྱུ་

སྟེང་ཕྱེད་སྐྱིལ་ཞབས། །རིན་ཆེན་ལས་གྲུབ་མཆིལ་ལྷམ་གསོལ་ལ་བསྟོད། །བདེ་ཆེན་གསང་ཡུམ་གཡུ་སྒྲོན་ནམ་མཁའི་མདོག །རྒྱལ་མཚན་མེ་ལོང་འཛིན་ཅིང་ལྷབ་ལྷུབ་གོས། །མཛེས་པའི་རྒྱན་ཁྲོལ་
གཡུང་དྲུང་སྟེང་བཞུགས་པའི། །ཡིད་འཕྲོག་སྨན་བཙུན་གནམ་མོའི་རྒྱལ་པོར་བསྟོད། །གནམ་ལྕགས་སྤུ་གྲིའི་རྭ་དང་མཆུ་སྡེར་གྱིས། །སྟོང་ཟིལ་མདོག་བཞིན་གནག་འཚེར་དབུ་དགུ་པ། །ཀྲིམ་ཀྲིམ་སྒྲ་
ཡི་ས་བདག་ཀླུ་བཙན་ཀླད། །འགེམས་བྱེད་གཙུག་ལྡིང་ཁྱུང་ཆེན་དབང་པོར་བསྟོད། །ཆོ་རིགས་མཚུངས་པའི་མཆེད་པོ་ལྷ་ཡི་བུ། །སྟོན་ཟླའི་མཛེས་པ་འཕྲོག་པའི་བཞིན་རས་ཅན། །ལས་སྒྲུབ་ཕོ་ཉར་
འཁོར་གྱི་སྒྱུ་མའི་འཕྲུལ། །སྟོན་མཛད་སུམ་བརྒྱ་དྲུག་ཅུའི་ཚོགས་ལ་བསྟོད། །གཡུ་སྨིན་ཐོར་ཚུགས་ལྷ་གཉེན་ཁྱེའུ་དང་། །མི་དཀར་གཡས་གཡོན་མདུན་གྱི་དཔུང་སྣ་འདྲེན། །འཇིགས་རུངས་ལྕགས་ཀྱི་
མི་སྔོན་རྒྱབ་ཀྱི་རུ། །དྲངས་ནས་གཡུལ་ལས་རྣམ་པར་རྒྱལ་ལ་བསྟོད། །རྩི་སྨན་ལྗོན་ཤིང་དྲི་ངད་འཐུལ་བ་དང་། །ལྷན་ཅིག་ཀ་ལ་ཀ་ཡི་བདུད་རྩིའི་ཆུས། །བཀྲུས་ཚེ་བཞི་བརྒྱ་རྩ་བཞིའི་ལས་གྱུར་པས། །
ནད་ཀྱི་ཟུང་རྔུ་དྲུང་ནས་འབྱིན་ལ་བསྟོད། །རབ་འབར་ནོར་བུ་རིན་ཆེན་སྒྲོམ་བུ་ལས། །ལྷ་ཀླུ་གནོད་སྦྱིན་མི་ཡི་ལོངས་སྤྱོད་ཀྱི། །འཛད་མེད་མཆོད་སྦྱིན་ཆར་གྱི་བཀྲེས་སྐོམ་སོགས། །དབུལ་བའི་དུཿཁ་ཕ་

༄༅། །མཐར་མཛད་ལ་བསྟོད། །པདྨ་རཱ་གའི་བུམ་བཟང་འཁོར་འདས་ཀྱི། །སྲོག་གི་ཟུང་གྱུར་བཅུད་ཀུན་འཁྱིལ་བའི་རྒྱུན། །སྦྱིན་པའི་མཛོད་ལ་འཆི་བ་མེད་པའི་ཚེ། །གྲུབ་པའི་རིག་
འཛིན་ས་ལ་སྦྱོར་དེར་བསྟོད། །མདུང་རྣོན་མཚོན་གྱིས་དགྲ་སྙིང་ཚལ་པ་རུ། །བཏང་བས་མ་ཚིག་ཐོགས་མེད་འབར་བའི་མདའ། །གནམ་ལྕགས་གཞུ་མོར་བཀང་ཚེ་སྲིད་པ་གསུམ། །འདར་བྱེད་དྲག་ཤུལ་
བརྟུལ་ཞུགས་འཆང་ལ་བསྟོད། །སྐབས་གསུམ་བདག་པོའི་ལང་ཚོ་འཕྲོག་ནུས་པའི། །བཞིན་བཟང་སྐྱེས་བུ་གཞོན་ནུའི་རྣམ་འགྱུར་གྱི། །ཆེ་མཉམ་ཚངས་པ་ལྷ་ཡི་མེ་ཏོག་གི །སྲུང་མའི་གཙོ་བོར་ཞལ་
གྱིས་འཆེས་ལ་བསྟོད། །སྔོ་སངས་རྭ་རྩེ་སྲིད་པའི་རྩེ་མོར་ལྡིང་། །རྨིག་པའི་སྨྱོ་འདྲེ་ལ་སོགས་འབྱུང་པོའི་བརྫི། །ཁ་རླངས་ན་བུན་བཞིན་འཐུལ་འབྲུག་སྒྲ་ལྟར། །ངུར་བའི་འབྲོང་གཡག་ཞོལ་ཆེན་དཀར་
པོར་བསྟོད། །བཏབ་པ་ཙམ་གྱིས་ཡིད་དབང་འཕྲོག་ནུས་པའི། །རབ་དམར་ལྕགས་ཀྱུ་ཞགས་པའི་འཕྲུལ་ཆེན་པོ། །ཁབ་ལེན་རྡོ་དང་ལྕགས་བཞིན་བརྟན་གཡོས་དངོས། །འབད་མེད་དབང་དུ་བསྡུ་བར་
མཛད་དུ་གསོལ། །སིནྡྷུ་ཝ་རའི་མདངས་ཀྱི་འཇིག་རྟེན་གསུམ། །ཟིལ་གནོན་བྲན་འཁོར་རལ་གྲི་གསེར་འཁོར་གྱིས། །ནག་པོའི་རྩ་ལག་འཐག་པའི་མཐུ་རྩལ་ལྡན། །ཚངས་པ་དུང་གི་ཐོར་ཚུགས་ཅན་ལ་

བསྟོད༑ །མི་རབས་ཕྱུགས་དང་ལོངས་སྤྱོད་འཕུང་བའི་སྲི། །འདྲེ་ངན་འབྱུང་པོ་བྱ་དཀར་གཟུགས་སྤྲུལ་པ། །གནམ་ལྕགས་མཆུ་དང་སྡེར་མོས་ཐལ་ཕྱུང་དུ། །འབུགས་མཛད་སྤྲུལ་པའི་བྱ་ཁྲ་དཀར་པོར་
བསྟོད༑ །སྨྱོ་འབོག་སྙིང་རླུང་རྒྱལ་གཟེར་དམུ་ཆུ་དང་། །འཁྲུག་སློང་གཏོང་བའི་ལྷ་སྲིན་གདོན་གྱི་སྙིང་། །རྣོན་པོའི་མཆེ་བ་བཏབ་ནས་ཁྲག་འཇིབ་པས། །འཇིགས་རུང་ལྕགས་ཀྱི་སྡིག་པ་ནག་པོར་
བསྟོད༑ །སྤུ་གྲི་མཆེ་གཙིགས་སྡེར་མོས་ས་གཞི་འདྲད། །མཇུག་མ་བརྡབས་པས་མེ་རླུང་འཚུབས་མ་གཡོ། །གློག་ལྟར་འཁྱུགས་པའི་སྟོང་གསུམ་སྐད་ཅིག་ལ། །མྱུར་མཛད་སྤྲུལ་པའི་དུང་སྤྱང་ཕོ་མོར་
བསྟོད༑ །མདོག་དབྱིབས་ཆ་ལུགས་ཕྱག་མཚན་སྣ་ཚོགས་པ། །ཞི་རྒྱས་ཆགས་པའི་ཉམས་ཀྱི་རྣམ་འགྱུར་དང་། །མི་སྡུག་གཏུམ་པོ་ཕྱི་ནང་བར་གསུམ་དུ། །འཁོད་པའི་འཁོར་ཚོགས་དམ་ཅན་རྒྱ་མཚོར་
བསྟོད༑ །འཕྲིན་ལས་བཅོལ་བ་ནི། ༼པདྨ་ཐོད་ཕྲེང་རྒྱལ་བའི་ནས་དོན་གཉིས་མཐར་ཕྱིན་མཛོད་བར་འཇུག། ཕྲིན་ལས་བཅོལ། ལེའུ་ཚན་གཉིས་པོ་འདི་གོང་གི་ཆོ་ག་གཞུང་དུ་ཡོད་པས། འདིར་ལེན་དགོས་འདི་
ན་ཅུང་མ་དག་པས་སོ།། ཡོལ་མོ་གསུམ་པས་མཛད།࿙ཟེར་བ་མ་ཕྱི་གཅིག་ཏུ་འདུག་པ་བཙུད།༽ པདྨ་ཐོད་ཕྲེང་རྒྱལ་བའི་སྤྱན་སྔ་རུ། །དམ་བཅས་ཞལ་བཞེས་ཐུགས་དམ་རྗེས་དགོངས་ལ། །རྣལ་

༄༅། །འབྱོར་བདག་གིས་ཇི་ལྟར་བཅོལ་བའི་ལས། །མ་ལུས་ཡིད་བཞིན་འགྲུབ་པའི་ལས་མཛོད་ཅིག །སྨྱོ་བའི་འདྲེ་རྒོད་རྒྱལ་པོ་ཀུན་འདུལ་ཞིང་། །རྣམ་ཐོས་བུ་ཡི་བདོག་པོས་ཡང་དག་
འབྱོར༑ །སྔགས་སྐྱེས་མུ་དྲ་དབང་དུ་བསྡུ་བ་དང་། །ཕས་རྒོལ་གཡུལ་ལས་རྒྱལ་བའི་ལས་མཛོད་ཅིག །འཆི་མེད་བདུད་རྩི་བཏུང་བས་ཡུན་དུ་འཚོ། །བྱད་མ་བན་བོན་གདུག་པའི་མཐུས་མི་རྫིས། །
བསྟན་འཛིན་རིགས་བརྒྱུད་ཆུ་བོའི་རྒྱུན་ལྟ་བུ། །རང་གཞན་དོན་ཀུན་འགྲུབ་པའི་ལས་མཛོད་ཅིག །གནོད་བྱེད་དགྲ་སྟེང་ཐོག་སེར་ཆར་ལྟར་འབེབས། །གཏད་ཁྲམ་ལས་ཀྱི་སྡེ་དཔོན་སུམ་ཅུའི་ཚོགས། །
བྲན་བཀོལ་མཛེ་ཕོལ་གཟེར་ཐབ་སྨྱོ་འབོག་དང་། །ནད་རིམས་དུ་མས་བསྟན་དགྲ་ཕུང་དུ་ཆུག །ལྷ་ཡི་ལྷ་མཆོག་ཁྱོད་འཁོར་ལྷ་ཆེན་བརྒྱད། །སྡེ་དཔོན་སུམ་ཅུ་སྡེ་བརྒྱད་བརྟན་མར་བཅས། །ལས་ལ་བཀོལ་
ནས་སྲིད་གསུམ་ཟིལ་གནོན་ཅིང་། །གྲགས་འབར་ལས་བཞི་འགྲུབ་པའི་ནུས་ལྡན་མཛོད། །མཚན་ལྡན་ཐོད་པ་ཤེལ་ཕོར་ཅི་རིགས་པ། །འབྲས་དཀར་ཛ་གད་བཟང་པོས་ཡོངས་བཀང་བའི། །རྟེན་འབྲེལ་
ཐབས་ཀྱི་ལེགས་ཉེས་ཀུན་གསལ་ཞིང་། །གཟའ་རྒོད་གནོད་པ་ཞི་བའི་ལས་མཛོད་ཅིག །ཁྱད་པར་རྒྱལ་བས་གཉེར་གཏད་ཡོངས་འདུས་རྒྱུད། །དགུང་ལ་རེག་དང་བུ་བཞིན་སྐྱོང་བ་རུ། །དམ་བཅའ་ཞལ་

བཞེས་དུས་ལས་མི་གཡེལ་བར། །སྲུང་སྐྱོབས་ཡོངས་སུ་སྦས་པའི་ལས་མཛོད་ཅིག །སློབ་དཔོན་སྨོད་རྩོད་སྐུར་འདེབས་ཞེ་སྡང་བའི། །དམ་ཉམས་སློབ་བུ་མནའ་ཟན་སྐྱེ་བོའི་ཚོགས། །ལོག་འདྲེན་དགྲ་
བགེགས་མ་ལུས་ཚར་བཅད་ནས། །བཀའ་གསང་བསྟན་པ་རྒྱས་པའི་ལས་མཛོད་ཅིག ། གཏེར་གཞུང་། ང་ནི་དབང་དྲག་པདྨའི་སྲས༔ ཉིད་ནི་ལྷ་ཆེན་འབར་བ་རྩལ༔ སྔོན་གྱི་ཐུགས་དམ་ཞལ་བཞེས་
དགོངས༔ མཐུ་དང་རྫུ་འཕྲུལ་སྟོབས་བསྐྱེད་ལ༔ ནད་གདོན་བར་ཆད་མི་མཐུན་ཕྱོགས༔ མ་ལུས་ཞི་བའི་འཕྲིན་ལས་མཛོད༔ ཚེ་དང་བསོད་ནམས་ཕན་བདེའི་ཚོགས༔ ཅིར་ཡང་རྒྱས་པའི་འཕྲིན་ལས་
མཛོད༔ སྣོད་གཅུད་འཁོར་དང་ལོངས་སྤྱོད་ཚོགས༔ ཁམས་གསུམ་དབང་སྡུད་འཕྲིན་ལས་མཛོད༔ ལོག་ལྟ་གནོད་སྦྱིན་དགྲ་བགེགས་རྣམས༔ ཚར་གཅོད་དྲག་པོའི་འཕྲིན་ལས་མཛོད༔ སྙན་པར་
བསྔགས་དང་གྲགས་པའི་ཚོགས༔ ཕྱོགས་བཅུར་རྒྱས་པའི་འཕྲིན་ལས་མཛོད༔ འགྲོ་ཀུན་སྨིན་གྲོལ་ལེགས་ལམ་སྟོན༔ དོན་གཉིས་མཐར་ཕྱིན་འཕྲིན་ལས་མཛོད༔ བསྐུལ་བ་ནི། གཏེར་གཞུང་། ཧཱུྃ་ཧཱུྃ་ཧཱུྃ༔
བཞུགས་ཡུལ་འདམ་ཤོད་སྣར་མོ་ནས༔ ཡར་ཞུར་གཉེན་པོ་སྐུ་བཞེངས་ཤིག༔ བླ་མཚོ་འཁྱིལ་བའི་ནང་ཤེད་ནས༔ གཉན་ཆེན་ཐང་ལྷ་སྐུ་བཞེངས་ཤིག༔ བྲག་དཀར་གཉེན་པོའི་རྩེ་མོ་ནས༔ དྲི་ཟའི་རྒྱལ་

༄༅། །པོ་སྐུ་བཞེངས་ཤིག༔ གངས་དཀར་མཐོན་པོའི་རྩེ་མོ་ནས༔ ཡུལ་ལྷ་ཆེན་པོ་སྐུ་བཞེངས་ཤིག༔ སྤྲིན་དང་ན་བུན་གསེབ་ཤོད་ནས༔ ཟུར་ཕུད་ལྔ་པ་སྐུ་བཞེངས་ཤིག༔ སྡང་བའི་
དགྲ་འདུལ་སྐུ་བཞེངས་ཤིག༔ གནོད་པའི་བགེགས་འདུལ་སྐུ་བཞེངས་ཤིག༔ སྨྱོ་བའི་འདྲེ་འདུལ་སྐུ་བཞེངས་ཤིག༔ སྤྲུལ་པའི་ཚུལ་དུ་སྐུ་བཞེངས་ཤིག༔ སྤྲུལ་པ་འཇིག་པའི་ལུས་པོ་དེ༔ ལྷ་གཡག་
དཀར་པོ་ཞིག༔ དུང་རུ་གནམ་དུ་བྱུག༔ དུང་རུ་དཀར་པོ་ཞིག༔ གནམ་གྱི་བདུད་ལ་བསྒྱུར༔ ནང་གི་གོད་ཁ་བསྒྱུར༔ རྨིག་བཞི་ས་ལ་འཁྲབ༔ དུང་རྨིག་དཀར་པོ་ཡིས༔ ལྷ་སྲིན་ཉལ་ཐག་ཆོད༔
རྔ་མ་དར་དཀར་དབྱུག༔ རྔ་དཀར་སྤྲུག་པ་ཡིས༔ ལྷ་བཙན་བྲན་དུ་འཁོལ༔ ངར་སྐད་ཐེངས་གསུམ་ངར༔ ཁམས་གསུམ་དབང་དུ་སྡུད༔ རུ་བསིགས་ལན་གསུམ་སྤྲུག༔ སྲིད་གསུམ་དབང་དུ་
སྡུད༔ མཐོ་བོ་གུང་གསུམ་ནས༔ དུང་ཁྲ་མེལ་ཚེ་བཞིན༔ དུང་ཁྲ་དཀར་པོ་ཞིག༔ ལ་ཉེ་ཁྲི་ལི་ལི༔ རོང་དང་འབྲོང་སྒོ་ནས༔ དུང་སྤྱང་དཀར་པོ་ཞིག༔ དགྲ་བོའི་བླ་ལ་རྒྱུག༔ དྲག་ཏུ་བསྐུལ་བའི་
ཚེ༔ སྡང་བའི་དགྲ་བོ་སོད༔ གནོད་པའི་བགེགས་རྣམས་ཐུལ༔ ཨོཾ་བཛྲ་ཏ་ན་ཤི་ལི་མི་ལི་དུ་བགེགས་མཱ་ར་ཡ་ཕཊ༔ ཆོས་རྒྱལ་རཏྣ་གླིང་པའི་བྲག་དམར་ཆོས་སྡེ་ལས་བྱུང་བ། ཧཱུྃ༔ ཡང་ཅིག་ནག་པོ་ཏི་པ་རཱ་ཙ་

ཁྱོད༔ བྱང་ཕྱོགས་རྒྱུད་དུ་ཆེ་བའི་སྐུར་སྟོན་པ༔ གཉན་ཆེན་ཐང་ལྷ་ཞེས་སུ་མཚན་ཡང་གསོལ༔ དམ་རྫས་རྒྱན་གྱི་གཏོར་མ་འདི་བཞེས་ལ༔ བདག་ཅག་རིག་འཛིན་འཁོར་དང་བཅས་པ་ཡི༔ མི་མཐུན་
རྐྱེན་སེལ་མཐུན་རྐྱེན་བསམ་པ་སྒྲུབ༔ སྐྱི་ཤོད་ཀློང་དུ་ཆེ་བའི་སྐུར་སྟོན་པ༔ གཉན་ཆེན་མཁར་ནག་ཞེས་སུ་མཚན་ཡང་གསོལ༔ དམ་རྫས་རྒྱན་གྱི་གཏོར་མ་འདི་བཞེས་ལ༔ བདག་ཅག་རིག་འཛིན་འཁོར་
དང་བཅས་པ་ཡི༔ མི་མཐུན་རྐྱེན་སེལ་མཐུན་རྐྱེན་བསམ་པ་སྒྲུབ༔ ཕོ་མོ་རྫོང་སུ་ཆེ་བའི་སྐུར་སྟོན་པ༔ ཀླུ་བདུད་མགོ་དགུ་ཞེས་སུ་མཚན་ཡང་གསོལ༔ དམ་རྫས་རྒྱན་གྱི་གཏོར་མ་འདི་བཞེས་ལ༔
བདག་ཅག་རིག་འཛིན་འཁོར་དང་བཅས་པ་ཡི༔ མི་མཐུན་རྐྱེན་སེལ་མཐུན་རྐྱེན་བསམ་པ་སྒྲུབ༔ ལྷོ་སྟོད་དབུ་རུས་ཕྱོགས་སུ་ཆེ་བའི་སྐུར་སྟོན་པ༔ སྐུ་ལ་མཁའ་རི་ཞེས་སུ་མཚན་ཡང་གསོལ༔ དམ་
རྫས་རྒྱན་གྱི་གཏོར་མ་འདི་བཞེས་ལ༔ བདག་ཅག་རིག་འཛིན་འཁོར་དང་བཅས་པ་ཡི༔ མི་མཐུན་རྐྱེན་སེལ་མཐུན་རྐྱེན་བསམ་པ་སྒྲུབ༔ སྒོ་ཆུ་ལྷོ་རྒྱབ་ཕྱོགས་སུ་ཆེ་བའི་སྐུར་སྟོན་པ༔ བདུད་པོ་ཟླ་བའི་
གདོང་ཅན་ཞེས་སུ་མཚན་ཡང་གསོལ༔ དམ་རྫས་རྒྱན་གྱི་གཏོར་མ་འདི་བཞེས་ལ༔ བདག་ཅག་རིག་འཛིན་འཁོར་དང་བཅས་པ་ཡི༔ མི་མཐུན་རྐྱེན་སེལ་མཐུན་རྐྱེན་བསམ་པ་སྒྲུབ༔ མོན་ཁ་རིང་མོའི་

༄༅། །ཕྱོགས་སུ་ཆེ་བའི་སྐུར་སྟོན་པ༔ བདུད་པོ་བཀྲག་མེད་ཞེས་སུ་མཚན་ཡང་གསོལ༔ དམ་རྫས་རྒྱན་གྱི་གཏོར་མ་འདི་བཞེས་ལ༔ བདག་ཅག་རིག་འཛིན་འཁོར་དང་བཅས་པ་ཡི༔
མི་མཐུན་རྐྱེན་སེལ་མཐུན་རྐྱེན་བསམ་པ་སྒྲུབ༔ སེངྒེ་རྫོང་གསུམ་ཕྱོགས་སུ་ཆེ་བའི་སྐུར་སྟོན་པ༔ ཟོ་རྭ་ཟུར་སྐྱེས་ཞེས་སུ་མཚན་ཡང་གསོལ༔ དམ་རྫས་རྒྱན་གྱི་གཏོར་མ་འདི་བཞེས་ལ༔ བདག་ཅག་
རིག་འཛིན་འཁོར་དང་བཅས་པ་ཡི༔ མི་མཐུན་རྐྱེན་སེལ་མཐུན་རྐྱེན་བསམ་པ་སྒྲུབ༔ ལྷོ་བྲག་མཁར་ཆུའི་ཕྱོགས་སུ་ཆེ་བའི་སྐུར་སྟོན་པ༔ དགེ་བསྙེན་སྨྱོན་ཁ་ཞེས་སུ་མཚན་ཡང་གསོལ༔ དམ་རྫས་རྒྱན་
གྱི་གཏོར་མ་འདི་བཞེས་ལ༔ བདག་ཅག་རིག་འཛིན་འཁོར་དང་བཅས་པ་ཡི༔ མི་མཐུན་རྐྱེན་སེལ་མཐུན་རྐྱེན་བསམ་པ་སྒྲུབ༔ ནག་པོ་ཏི་པ་རཱ་ཙ་ནཱ་ག་རཀྴ་ཀྲོ་ཏ་པ་ཙ་ལ་དགྲ་བགེགས་ཀྱི་ཤ་ཁྲག་རུས་པ་ལ་
རྦད་རྦད༔ ཅེས་ལན་བདུན་བརྗོད། ཐུན་གཏོར་ལ་ཆབ་སྦྲན་ལ། གཏེར་གཞུང་། ཧཱུྃ༔ གཡས་རུ་རི་རྒྱལ་བཀྲ་བཟང་རྩེར༔ རིག་འཛིན་རྡོ་རྗེ་དྲག་པོ་རྩལ༔ བཀའ་ཉན་ལྷ་སྲིན་ཀུན་འདུས་ཚེ༔ ཁྲི་སྲོང་ལྡེའུ་བཙན་
སྐུ་ལྷ་ཁྱོད༔ ལྷ་བྲག་ཐུགས་གཏེར་བདག་པོར་བསྔགས༔ རྫོགས་པ་ཆེན་པོའི་རྣལ་འབྱོར་སྐྱོངས༔ སྙིགས་དུས་རྒྱལ་འགོང་དམ་སྲི་ཡི༔ གཉན་པོ་སྲོག་གི་གཤེད་མར་བསྐོས༔ རྒྱལ་བའི་བསྟན་ལ་གུས་